DA Den Europæiske Unions Tidende CE 88/227

(2004/C 88 E/0231)

SKRIFTLIG FORESPØRGSEL E-0800/04

af María Bergaz Conesa (GUE/NGL) til Kommissionen

(11. marts 2004)

Om: Hospitalet »Doctor Moliner de Serra« (Valencia) og spildevandsbehandling

Hospitalet »Doctor Moliner de Serra« (Valencia, Spanien) har i et år ledt urenset spildevand og andet forurenende vand ud i en slugt i Calderona naturpark. Disse udledninger forurener adskillige brøndes vandførende lag, og disse brønde forsyner en stor del af områdets befolkning med drikkevand.

De forhold, vandet udledes under, den lange periode, udledningen har stået på, de skadevirkninger, den forårsager samt den potentielle risiko, den udgør for såvel miljøet som folkesundheden, vidner om de kompetente myndigheders (Valencias autonome regionalstyre) manglende interesse for at få problemet løst.

Kan Kommissionen anmode om oplysninger vedrørende sammensætningen af dette spildevand, som hospitalet til stadighed leder urenset ud i området?

Kan Kommissionen afgøre, om direktiv 98/15/EF (1) om rensning af spildevand og direktiv 80/68/EØF (2) om beskyttelse af grundvandet mod forurening forårsaget af visse farlige stoffer bliver overtrådt?

Kan Kommissionen få vished for, at vandet fra de nævnte brønde er af en sådan kvalitet, at det er egnet som drikkevand i henhold til direktiv 98/83/EF (3) om kvaliteten af drikkevand?

Hvilke foranstaltninger påtænker Kommissionen at iværksætte i lyset af nærværende sags alvor med henblik på at sikre en korrekt og streng håndhævelse af fællesskabsretten på området, herunder særligt de nævnte direktiver?

Svar afgivet på Kommissionens vegne af Margot Wallström

(21. april 2004)

Afhængig af de enkelte omstændigheder kan udledninger fra det hospital, som det ærede medlem nævner, kræve en godkendelse eller tilladelse fra de spanske myndigheder i overensstemmelse med Fællesskabets miljølovgivning.

Med hensyn til drikkevandsforsyningen i dette område skal den være i overensstemmelse med Rådets direktiv 98/83/EF af 3. november 1998 om kvaliteten af drikkevand, forudsat at ingen af undtagelserne i direktivets artikel 3 finder anvendelse. I dette direktiv er der fastsat specifikke standarder for drikkevand, herunder nul tilstedeværelse af Ε-coli bakterier.

Hvad angår Rådets direktiv 91/271/EØF af 21. maj 1991 om rensning af byspildevand (4), skal medlemsstaterne sikre, at alle byområder med mere end 2 000 populationsækvivalenter (PE — måleenhed for den organiske forurening, der repræsenterer den gennemsnitlige forurening frembragt pr. person pr. dag) forsynes med byspildevandsopsamlings- og -behandlingssystemer. Mindre byområder skal være udstyret med passende behandling, hvis spildevandet opsamles. I henhold til foreliggende oplysninger er størrelsen af byområdet Serra udtrykt i populationsækvivalenter under 2 000 PE, og derfor er dette byområde ikke omfattet af forpligtelsen i direktiv 91/271/EØF.

Byspildevand kan indeholde stoffer (såsom phosphor og tungmetaller), der er opført i liste II i Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer.

Ifølge direktiv 80/68/EØF skal der på forhånd foretages en undersøgelse, inden der gives tilladelse, af forurenende udledninger eller affaldsdeponering, der måtte medføre udledninger til grundvandet (artikel 5). Der er ligeledes tilknyttede forpligtelser med hensyn til indholdet af undersøgelser og tilladelser samt overvågning, og der skal føres fortegnelser herover (artikel 7-16).

Kommissionen vil følgelig anmode de spanske myndigheder om oplysninger for yderligere at kunne vurdere dette tilfælde og overveje, om der skal træffes yderligere foranstaltninger.

(1) EFT L 67 af 7.3.1998, s. 29.

(2) EFT L 20 af 26.1.1980, s. 43.

(3) EFT L 330 af 5.12.1998, s. 32.

(4) EFT L 135 af 30.5.1991, som ændret ved Kommissionens direktiv 98/15/EF af 27. februar 1998.